|  |  |
| --- | --- |
| **ROKODELSKA PANOGA** | **Lesostrugarstvo** |
| **POVZETEK** | |
| Strugarstvo (tudi lesostrugarstvo) je ena od lesnih oz. suhorobarskih rokodelskih panog, ki se je razvila v samostojno dejavnost. Strugarji so sprva izdelovali razne stružene predmete, kot so lesene sklede, krožniki, pladnji, deli kolovratov in druge izdelke na stružnicah na ročni ali nožni pogon, v novejšem času pa na elektriko. V zadnjem času smo lahko priča številnim ustvarjalcem, ki oblikujejo sodobne unikatne lesene stružene sklede in druge posode. | |
| **OPIS PANOGE** | |
| Znotraj suhorobarske rokodelske obrti, imenovane tudi izdelovanje lesne galanterije, se je kot močna samostojna panoga razvilo strugarstvo, tj. izdelovanje lesenih predmetov na stružnici. Za vsakdanje dekorativne in uporabne predmete so znali naši predniki domiselno uporabili les, ki so ga našli okrog svojih domov. Panoga je v zadnjih letih doživela pravi razmah, saj se z njo ukvarjajo tudi številni mlajši ustvarjalci.  Strugarstvo je bilo znano v Ribniški dolini sprva kot domača obrt le v mlinih ali domovih ob vodah. Razlog za to je bil, ker so mlinarji in žagarji stružili na vodni pogon, saj nožnih stružnic skoraj ni bilo. Izdelovali so krožnike, skodele, šivalne gobice, ročaje k raznovrstnemu orodju in pokrovce k pinjam. Do konca 19. stol. so se ukvarjali s strugarstvom tudi oglarji, ki so prišli iz Istre in Primorja in so kuhali oglje po ribniških gozdovih. Imeli so preproste prenosne stružnice, ki so jih prenašali od ene kope do druge. Medtem ko so pazili na kopo, da ni pogorela, so izdelovali strugarske izdelke. Oglar je zabil stružnico s preprostim vretenom v drevesni štor. Na vejo v bližini je navezal mehko in tanko vrv, ki jo je ovil okrog vretena, dragi konec pa pritrdil na podnožnik, to je drog, ki ga je pritiskal z nogo. Z vsakim pritiskom noge na podnožnik se je upognila tudi veja in pognala vreteno v nekaj obratov. Z odmikom noge je veja potegnila vrv nazaj, da se je vreteno zavrtelo v nasprotni smeri. To dvojno vrtenje je strugarju zadostovalo, da je stružil preproste predmete, kot so skodele, korci in po vzoru sosedov Italijanov tudi plitve sklede z nosom (nosanke), ki so jih rabili v Italiji za čiščenje riža, in tudi »tacolete«, lesene sklede s premerom do 40 cm, ki so jih v Italiji uporabljali namesto peharjev. Za struženje so oglarji uporabili mehak les lipe in bukve. Deblo so najprej razpolovili in razrezali na kratke čoke, ki so jih pred struženjem obdelali s teslom in šele surovo obdelane ostružili. Globino posode so stesali s posebno sekirico (teslom), ki je imela zaokroženo ostrino v prečni smeri. Dleta (strugi) so bila nasajena na dolgih ročajih, ki so jih pri delu tiščali pod pazduho. Delno so se ukvarjali s strugarstvom tudi kolarji pri struženju kolesnih pest. Ob koncu 19. stol. so postali strugarji v mlinih in žagah samostojni obrtniki, v takšnih strugarnah se je vrtelo po šest in več stružnic. Največ so stružili iz javorovega lesa, ki so ga morali na Ribniško uvažati iz drugih krajev. Strugarski izdelki so bili: krožniki, sklede, skledice, skodele, korci, valjarji, kuhinjska kladiva, pipe, roči, predalne glave, ročaji za mizarsko in rezbarsko orodje, gobe za šivanje in gnetenje, šatulje in vaze, trktala, klekljarski vitli, šahovske figure, igrače (npr. ribniška marjanca), vitli za tekstilne stroje, kolesca za igrače, kovčja (žokala) in kobovčki k pinjam, priprave za vezenje, tudi čutare.  Dandanes delujejo strugarji po vsej Sloveniji in pri delu uporabljajo žage, dleta, stružnice, brusilke in drugo sodobno orodje in stroje, ki jih poganja elektrika. Za struženje uporabljajo trd les javorja, bukve in hruške, jelše, hrasta, breze in drugih slovenskih dreves, ki omogočajo različne barve in strukture izdelkov. Posebej priljubljen je tudi les, ki ima v sebi kakšne »napake«, ki pridejo pri struženju še posebej do izraza, pogosto mu strugarji pustijo tudi lubje. Poleg skled, šatulj, možnarjev, terilnic orehov, čutar in podobnih manjših hišnih dekorativnih in uporabnih izdelkov izdelujejo strugarji tudi razne ročaje, elemente za stole, stopniščne ograje ter noge za razne pohištvene elemente. Nekateri strugarji so poiskali pri struženju izdelkov svojo izvirno pot, ki jih razlikuje od izdelkov drugih ustvarjalcev. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za panogo so potrebna specifična znanja. Treba je poznavati vrste in strukture lesa, orodja, stroje in postopke obdelave. V formalnem izobraževanju pridobijo dijaki na lesarskih poklicnih šolah znanje o obdelavi lesa.  Od leta 2014 je mogoče pridobiti nacionalno poklicno kvalifikacijo za suhorobarja, vendar v praksi to še ni popolnoma zaživelo. Znanje strugarstva se delno prenaša iz roda v rod in z neformalnimi izobraževalnimi programi (tečaji, šole) ter promocijskimi dejavnostmi, ki jih organizirajo rokodelski centri (npr. Ribnica, Škofja Loka). |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Ribniško suhorobarstvo, katerega del je tudi strugarstvo, je od leta 2015 vpisano v nacionalni Register nesnovne kulturne dediščine. Leta 2005 je bila pridobljena geografska označba Ribniška suha roba.  V zadnjih letih je v Sloveniji opaziti trend naraščanja strugarjev, med njimi je kar nekaj mladih ljudi. V panogi prihaja stalno do tehnoloških, estetskih, funkcionalnih, izobraževalnih idr. sprememb, ki jim morajo rokodelci slediti. |
| **Vidik identitete in prepoznavnosti** | Strugarji so povezani prek Obrtno-podjetniške zbornice Slovenije in njenih območnih enot, rokodelskih centrov, tudi različnih zadrug (na primer Rokodelska zadruga Sodražica, Zadruga 300 ipd.). V Škofji Loki je bilo pred leti organizirano srečanje lesostrugarjev, v Kočevju organizirajo že več let Festival lesa, promociji suhorobarske obrti in vseh njenih panog je namenjen Ribniški semenj. Les je pomemben element velikega dela Slovenije; prav tako pa je tudi strugarska panoga pomemben del identitete teh krajev, saj omogoča ustvarjanje iz lesa. |
| **Vidik družbenega in gospodarskega napredka** | Panoga se prilagaja sodobnim trendom, uporabljajo se sodobni stroji in pripomočki. Pojavljajo se tudi nove oblike in namembnosti izdelkov. Les prihaja znova v življenje in je pomemben element v naših bivalnih objektih. Uporaba lesa kot trajnostnega materiala ima pozitivne učinke na okolje. |
| **Vidik učinkov na medgeneracijsko povezovanje in vseživljenjsko učenje** | V panogi sta prisotna medgeneracijsko povezovanje in prenos znanja, tako na delavnicah in tečajih kot v družinah in med znanci. Panoga pripomore h kakovosti bivanja v sodobni družbi. |
| **Vidik učinkov na turizem** | Dejavnost je vpeta v turistično ponudbo Ribniškega in prispeva k turistični ponudbi širše regije. Pomembna je tudi za druge dele Slovenije, kjer ustvarjajo strugarji. Veliko kakovostnih strugarskih izdelkov je dandanes del spominkarske ponudbe Slovenije. Turizem pomaga obstoju panoge z vključitvijo v turistično ponudbo in programe. Primer dobre prakse je muzej starih lesarskih rokodelskih obrti LESARIUS, v katerem je predstavljeno tudi strugarstvo. |
| **Viri in literatura** | [Register nesnovne dediščine](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00015.pdf) (2-00018: Ribniško suhorobarstvo).  Janez Bogataj, Mojstrovine Slovenije, Ljubljana, Rokus, 2000.  Janko Trošt, Ribniška suha roba v lesni domači obrti, Slovenski etnograf, 1950-1951: <https://www.dlib.si/stream/URN:NBN:SI:DOC-3TM9KIAJ/4a31df01-3ec7-4c73-abb0-00f240fabd9c/PDF> |